title: Neuvoston päätös (EU) 2017/1792, annettu 29 päivänä toukokuuta 2017, vakuutus- ja jälleenvakuutustoiminnan vakautta turvaavia toimenpiteitä koskevan Euroopan unionin ja Amerikan yhdysvaltojen kahdenvälisen sopimuksen allekirjoittamisesta unionin puolesta ja sen väliaikaisesta soveltamisesta

text:
               6.10.2017

               FI

               Euroopan unionin virallinen lehti

               L 258/1

         NEUVOSTON PÄÄTÖS (EU) 2017/1792,
   annettu 29 päivänä toukokuuta 2017,
   vakuutus- ja jälleenvakuutustoiminnan vakautta turvaavia toimenpiteitä koskevan Euroopan unionin ja Amerikan yhdysvaltojen kahdenvälisen sopimuksen allekirjoittamisesta unionin puolesta ja sen väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvosto antoi 21 päivänä huhtikuuta 2015 komissiolle luvan aloittaa neuvottelut Amerikan yhdysvaltojen kanssa jälleenvakuutusta koskevan sopimuksen tekemiseksi. Neuvottelut saatiin menestyksekkäästi päätökseen pääneuvottelijoiden välisellä kirjeenvaihdolla 12 päivänä tammikuuta 2017.

               (2)

               Vakuutus- ja jälleenvakuutustoiminnan vakautta turvaavia toimenpiteitä koskeva Euroopan unionin ja Amerikan yhdysvaltojen kahdenvälinen sopimus, jäljempänä ’sopimus’, olisi allekirjoitettava.

               (3)

               Jotta voidaan perustaa sopimuksen mukainen sekakomitea, joka toimii foorumina unionin ja Amerikan yhdysvaltojen välillä sopimuksen asianmukaista täytäntöönpanoa koskevien tietojen vaihtamiseksi, ja jotta valvontaviranomaiset voivat toteuttaa unionissa yhdenmukaistettuja ryhmävalvontakäytäntöjä, jotka ovat jo mahdollisia unionin voimassa olevan säädöskehyksen nojalla tällä alalla, sopimuksen 4 ja 7 artiklaa olisi sovellettava väliaikaisesti, kunnes sopimuksen tekemistä varten tarvittavien menettelyt on saatettu päätökseen,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa vakuutus- ja jälleenvakuutustoiminnan vakautta turvaavia toimenpiteitä koskeva Euroopan unionin ja Amerikan yhdysvaltojen kahdenvälinen sopimus unionin puolesta sillä varauksella, että mainitun sopimuksen tekeminen saatetaan päätökseen.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Sopimuksen 4 ja 7 artiklaa sovelletaan sopimuksen 9 ja 10 artiklan mukaisesti (1) väliaikaisesti sopimuksen tekemistä varten tarvittavien menettelyjen päätökseen saattamiseen asti.
   4 artikla
   Komissio edustaa unionia sopimuksen 7 artiklassa määrätyssä sekakomiteassa neuvoston finanssipalvelutyöryhmää kuultuaan sekä antaa tarvittaessa ja vähintään kerran vuodessa kyseiselle työryhmälle tietoja sopimuksen täytäntöönpanon edistymisestä.
   5 artikla
   Unionin puolesta esitettävät kannat vahvistetaan perussopimusten mukaisesti eli neuvoston toimesta Euroopan unionista tehdyn sopimuksen 16 artiklan 1 kohdan tai Euroopan unionin toiminnasta tehdyn sopimuksen 218 artiklan 9 kohdan mukaisesti.
   6 artikla
   Tämä päätös tulee voimaan päivänä, jona se hyväksytään.

      Tehty Brysselissä 29 päivänä toukokuuta 2017.

            Neuvoston puolesta

            Puheenjohtaja

         C. CARDONA

      (1)  Neuvoston pääsihteeristö julkaisee päivän, josta alkaen sopimusta sovelletaan väliaikaisesti, Euroopan unionin virallisessa lehdessä.